da en en en fr de da id da nb da da da da da da da da da en en
Far hjemme igen – og så gik det som smurt - Sidste års mestre Glostrup slået - Svanholm Cricketklub
Søndag d. 13. maj 2012 kl. 18:51 af Henrik Pfaff
Førsteholdets hårdt nødvendige “far” og anfører Bobby Chawla var hjemme igen efter et USA-besøg hos sin kones familie. Det var sandelig også på tide, for uden ham synes der ikke at være nogen, der kan holde holdets iltre temperamenter i tømme.
Og så kan han jo også kaste. Faktisk var hans første fem overe mod Glostrup nu ikke så vellykkede – noget korte – og han var ved at sætte sig selv af.
Godt han ikke gjorde det, for han tog fem gærder fra nr. 3 og nedefter kun afbrudt af Hamid Shahs offer i form af Glostrups femte gærde. Chawla endte med 5/35 i en matchwinner kasteindsats. Henrik Hansen 3 for 25. Sidste års mestre Glostrup ude for 125.
På den dejligt klippede og hurtige Svanholm Park burde det ikke være en opgave, men der kan jo gå kuk i det – og da holdets åbnere Zishan Shah og Zameer Khan begge var ude for 6 begyndte en svag uro at brede sig.
Men en næsten forvandlet Taha Ahmed – nu battende som nr. 3 – gik ind med selvtillid i posen efter sin flotte halvleg på KB og lignede pludselig en spiller, der tror på sine offensive evner. Ikke længere indskrænket til nus til siderne, men flotte drives m.m. og sammen med Hamid Shah battede de realistisk set kampen ud af Glostrups favn, da de først skiltes ved 74, hvor Taha overraskende blev bowlet efter at have lavet 37.
Men ingen respit for Glostrup, for Hamid Shah fortsatte og endte med 51, førend der var lidt “eftermiddagsmad” at fornøje sig med for de følgende gærdespillere. Vi passerede for 5 gærder i løbet af 33 overe og lignede langt mere et hold, på vej mod en topplacering end Glostrup, hvor den nye formand David Borchersen havde ladet sig overtale til at deltage. Men på en eller anden måde er det ikke så tosset, at man ikke kan gøre sig, når man ikke er i form.
Førsteholdets karantæner til Hassan Rashid og Basit Shah kunne altså ikke mærkes – men det kunne det på 2. holdet, hvis kastning med Mads Henriksen (3/22 på 10) som en flot undtagelse var rimelig gyselig mod Kolding.
På trods af en indledende score på 221/9, hvor Mads imponerede med 53, var det fuldstændig udsigtsløs at få Koldings spillende træner fra Tasmanien – Luke Bateman – ud og Kolding passerede for 4 i det hæslige vejr på omkring 35 overe. Man kan vist roligt sige, at kastere efterlyses Så ærgerligt, at vores lovende fastbowlerjunior Khizar Javaid stadig nu 4-5 måneder efter et brud på fingeren stadig lider af så store efterveer, at han ikke kan kaste.
1. holdets glostrupindsats en god optakt til pokalfinalen på torsdag hjemme mod Esbjerg kl.11.00